Kommissionens afgørelse

af 22. maj 2002

og godtagelse og tilbagetrækning af tilsagn i forbindelse med antidumpingproceduren vedrørende importen af flade paller af træ med oprindelse i Republikken Polen

(meddelt under nummer K(2002) 1911)

(2002/380/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab(1), senest ændret ved forordning (EF) nr. 2238/2000(2), særlig artikel 8,

under henvisning til Rådets forordning (EF) nr. 2334/97 af 24. november 1997 om indførelse af en endelig antidumpingtold på importen af flade paller af træ med oprindelse i Republikken Polen(3), senest ændret ved forordning (EF) nr. 1678/2001(4), særlig artikel 4, stk. 1 og 2,

efter høring af det rådgivende udvalg, og

ud fra følgende betragtninger:

A. TIDLIGERE PROCEDURE

(1) Ved forordning (EF) nr. 1023/97(5) (i det følgende benævnt "den midlertidige forordning") indførte Kommissionen midlertidig antidumpingtold på importen af visse flade paller af træ henhørende under KN-kode ex 4415 20 20 og med oprindelse i Polen og godtog tilsagn fra visse eksporterende producenter. Disse tilsagn vedrørte kun én type paller, nemlig EUR-paller.

(2) Da der blev benyttet stikprøver i forbindelse med undersøgelsen, kunne anmodninger om fornyede undersøgelser i henhold til artikel 11, stk. 4, i forordning (EF) nr. 384/96 ikke imødekommes. For at sikre lige behandling af både nye eksportører og de samarbejdsvillige selskaber, der ikke indgik i stikprøven i den oprindelige undersøgelse, blev den midlertidige forordning dog ændret. Artikel 2 i Kommissionens forordning (EF) nr. 1632/97(6) fastsatte, at nye polske eksporterende producenter kan få godtaget tilsagn vedrørende eksporten af EUR-paller, forudsat at de opfyldte de deri fastsatte kriterier. Dette bekræftedes ved artikel 4 i forordning (EF) nr. 2334/97, der indførte en endelig antidumpingtold på importen af visse flade paller af træ med oprindelse i Polen.

B. ANMODNING OM TILSAGN

(3) Efter vedtagelsen af forordning (EF) nr. 2334/97 anmodede den polske eksporterende producent P.P.H. "Astra" Sp.zo.o., Nawojowa, om, at artikel 4, stk. 2, i forordning (EF) nr. 2334/97 blev anvendt på selskabet og afgav tilsagn vedrørende EUR-paller. Pristilsagnet kan godtages, da det afhjælper den skadevoldende dumping og opfylder kriterierne i artikel 4, stk. 2.

C. TILBAGETRÆKNING AF TILSAGN

(4) Følgende seks polske eksporterende producenter, hvis tilsagn Kommissionen havde godtaget, har misligholdt dette ved ikke at overholde den mindstepris, der var fastsat i tilsagnet:

- P.W. "Intur-kfs" Sp.zo.o., Inowroclaw (Taric-tillægskode 8662 )

- Z.P.H.U. "Miroslaw Przybylek", Klonowa (Taric-tillægskode 8574 )

- Import-Export "Elko" Sp.zo.o., Kalisz (Taric-tillægskode 8532 )

- "Drewpal" sp.j., Blizanow (Taric-tillægskode 8534 )

- "D& M& D" Sp.zo.o., Blizanow (Taric-tillægskode 8566 )

- "CMC" Sp.zo.o., Andrychow, Inwald (Taric-tillægskode 8528 ).

(5) For at forhindre CMC Sp.zo.o.-Andrychow i fortsat at være undtaget fra antidumpingtolden ved blot at kanalisere sin eksport gennem et selskab, hvormed det er forretningsmæssigt forbundet, nemlig P.P.H.U. "Zbigniew Marek" Andrychow (Taric-tillægskode A113), findes det passende at trække godtagelsen af tilsagnet fra den pågældende eksportør og producent tilbage og indføre endelig antidumpingtold.

(6) Kommissionen underrettede derfor disse selskaber om, at den påtænkte at fjerne dem fra listen over selskaber, fra hvilke der er godtaget tilsagn, og i stedet indføre antidumpingtold. Et af selskaberne gjorde ikke indsigelse herimod. De øvrige selskaber fremsatte bemærkninger til de brud, der var påpeget af Kommissionen, og blev hørt, hvis de anmodede herom. Ingen af disse eksporterende producenter fremsatte imidlertid nye bemærkninger, der anfægtede konklusionen om, at tilsagnene var misligholdt.

D. SELSKABER, SOM HAR AFGIVET TILSAGN

(7) Af klarhedshensyn er alle de selskaber, som har afgivet tilsagn, anført i bilaget til denne afgørelse -

TRUFFET FØLGENDE AFGØRELSE:

Artikel 1

Tilsagnet afgivet for EUR-paller af P.P.H. "Astra" Sp.zo.o., Nawojowa, i forbindelse med antidumpingproceduren vedrørende importen af flade paller af træ med oprindelse i Polen og henhørende under KN-kode ex 4415 20 20 godtages.

Artikel 2

Godtagelsen af tilsagn afgivet af:

- P.W. "Intur-kfs" Sp.zo.o., Inowroclaw (Taric-tillægskode 8662 )

- Z.P.H.U. "Miroslaw Przybylek", Klonowa (Taric-tillægskode 8574 )

- Import-Export "Elko" Sp.zo.o., Kalisz (Taric-tillægskode 8532 )

- "Drewpal" sp.j., Blizanow (Taric-tillægskode 8534 )

- "D& M& D" Sp.zo.o., Blizanow (Taric-tillægskode 8566 )

- "CMC" Sp.zo.o., Andrychow, Inwald (Taric-tillægskode 8528 )

- P.P.H.U. "Zbigniew Marek", Andrychow (Taric-tillægskode A113)

for eksporten af EUR-paller i forbindelse med antidumpingproceduren vedrørende importen af flade paller af træ med oprindelse i Polen og henhørende under KN-kode ex 4415 20 20 trækkes tilbage.

Artikel 3

Denne afgørelse får virkning dagen efter offentliggørelsen i De Europæiske Fællesskabers Tidende.

Udfærdiget i Bruxelles, den 22. maj 2002.

På Kommissionens vegne

Pascal Lamy

Medlem af Kommissionen

(1) EFT L 56 af 6.3.1996, s. 1.

(2) EFT L 257 af 11.10.2000, s. 2.

(3) EFT L 324 af 27.11.1997, s. 1.

(4) EFT L 227 af 23.8.2001, s. 22.

(5) EFT L 150 af 7.6.1997, s. 4.

(6) EFT L 225 af 15.8.1997, s. 11.

BILAG

>TABELPOSITION>